Soči 21. januára (TASR) - Európska únia chce rozšíriť strategické partnerstvo s Ruskom. Povedala to dnes nemecká kancelárka Angela Merkelová po stretnutí s ruským prezidentom Vladimirom Putinom v čiernomorskom letovisku Soči.
Merkelová zároveň od Moskvy oficiálne prevzala predsedníctvo v skupine priemyselne najvyspelejších štátov sveta (G8). Ďalší summit osmičky sa uskutoční v júni v Heiligendamme a jeho témami budú energetická sebestačnosť a ochrana podnebia.
Putin vyzdvihol dobrú spoluprácu v rámci G8 a vyslovil nádej, že sa zlepší aj spolupráca s celou EÚ. Narážal tým na rokovania o novej rámcovej dohode medzi úniou a Ruskom, ktorá vyvolala spor o dodávky mäsa medzi Moskvou a Varšavou.
Obaja politici si vymenili názory aj na ďalšie témy, vrátane Blízkeho východu, Kosova a Afganistanu. Putin varoval EÚ, aby v otázke Kosova nestavila na riešenie zamerané proti Srbsku. Budúci štatút juhosrbskej provincie, ktorú momentálne spravuje OSN, nemôže byť nanútený zvonka, zdôraznil ruský prezident.
Na margo riešenia blízkovýchodného konfliktu Merkelová zopakovala, že nádej vkladá do oživenia tzv. kvarteta, ktoré tvorí EÚ, OSN, USA a Rusko. V otázke iránskeho jadrového programu treba podľa nej vystupovať zomknuto. Rusko sa v tejto veci stalo terčom kritiky za nedávnu dodávku moderných protilietadlových rakiet Teheránu. Putin ubezpečil, že Rusko bude konať konštruktívne, no riešenie musí byť diplomatické. Použitie zbraní Moskva vylučuje.